ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με κοινό πλαίσιο κανονιστικών ρυθμίσεων για δίκτυα και υπηρεσίες ηλεκτρονικών επικοινωνιών

1. Ιστορικό

Τον Ιούλιο του 2000 η Επιτροπή υπέβαλε πρόταση για οδηγία του Ευρωπαϊκού Κοινοβουλίου και του Συμβουλίου σχετικά με κοινό πλαίσιο κανονιστικών ρυθμίσεων για δίκτυα και υπηρεσίες ηλεκτρονικών επικοινωνιών COM(2000)393 - C5-0428/2000 - 2000/0184 (COD), προκειμένου να εγκριθεί με τη διαδικασία συναπόφασης που ορίζεται στο άρθρο 251 της συνθήκης για την ίδρυση της Ευρωπαϊκής Κοινότητας. [1]

[1] ΕΕ C 365, 19.12.2000, σ. 198.

Η Οικονομική και Κοινωνική Επιτροπή διατύπωσε τη γνώμη της στις 24 Ιανουαρίου 2001 [2].

[2] ΕΕ C 123, 25.4.2001, σ. 56.

Η Επιτροπή των Περιφερειών γνωστοποίησε στο Συμβούλιο και το Ευρωπαϊκό Κοινοβούλιο, με επιστολή της της 16ης Φεβρουαρίου 2001, ότι δεν πρόκειται να διατυπώσει γνώμη επ'αυτού του θέματος.

Την 1η Μαρτίου 2001, το Ευρωπαϊκό Κοινοβούλιο ενέκρινε σειρά τροπολογιών κατά την πρώτη ανάγνωση [3].

[3] ΕΕ C

Στις 4 Ιουλίου 2001, η Επιτροπή ενέκρινε την τροποποιημένη πρότασή της όπου έχουν ενσωματωθεί πλήρως, εν μέρει ή κατ' αρχήν πολλές από τις τροπολογίες που υπερψήφισε το Ευρωπαϊκό Κοινοβούλιο σε πρώτη ανάγνωση, σύμφωνα με το άρθρο 250 της συνθήκης [4].

[4] ΕΕ C

Το Συμβούλιο, σύμφωνα με το άρθρο 251 της συνθήκης ΕΚ, εξέδωσε την κοινή θέση του επί της πρότασης για οδηγία στις 17 Σεπτεμβρίου 2001 [5].

[5] ΕΕ C

Στην παρούσα ανακοίνωση αναλύεται η γνώμη της Επιτροπής επί της κοινής θέσης του Συμβουλίου, σύμφωνα με το άρθρο 251 παράγραφος 2 τρίτη περίπτωση της συνθήκης ΕΚ.

2. Στόχος της πρότασης της Επιτροπής

Σκοπός της προτεινόμενης οδηγίας είναι να θεσπισθεί εναρμονισμένο πλαίσιο κανονιστικών ρυθμίσεων για δίκτυα και υπηρεσίες ηλεκτρονικών επικοινωνιών σε όλη την Κοινότητα. Η επιδίωξη είναι να αποτελέσει την απάντηση στο φαινόμενο της σύγκλισης ώστε να καλύπτει όλα τα δίκτυα και υπηρεσίες ηλεκτρονικών επικοινωνιών που εμπίπτουν στο πεδίο εφαρμογής της. Καθορίζονται ορισμένες θεμελιώδεις αρχές και στόχοι για τις αρχές επιβολής κανονιστικών ρυθμίσεων, καθώς και σειρά καθηκόντων τους όσον αφορά, για παράδειγμα, τη διαχείριση του ραδιοφάσματος και των πόρων αριθμοδότησης και τη παροχή δικαιωμάτων διέλευσης. Τέλος, η πρόταση περιέχει ορισμένες οριζόντιου χαρακτήρα διατάξεις, κοινές για περισσότερα του ενός μέτρα της δέσμης μέτρων, όπως η επίλυση διαφορών, ο ορισμός και η ανάλυση των αγορών, καθώς και διατάξεις με τις οποίες θεσπίζεται νέος ορισμός για τις επιχειρήσεις με «σημαντική ισχύ στην αγορά», ο οποίος εδράζεται στην βασική αρχή της δεσπόζουσας θέσης που προέρχεται από τη νομοθεσία περί ανταγωνισμού.

3. Σχόλιο επι της κοινής θέσης του Συμβουλίου

3.1. Περίληψη της γνώμης της Επιτροπής

Η Επιτροπή αδυνατεί να ταχθεί υπέρ της κοινής θέσης του Συμβουλίου. Με την κοινή θέση αποδυναμώνεται η πρόταση της Επιτροπής σε καίρια θέματα, τα οποία είχε σθεναρά υποστηρίξει το Κοινοβούλιο κατά την πρώτη ανάγνωση. Η μη αποδοχή της κοινής θέσης οφείλεται κατά κύριο λόγο στις τροποποιήσεις που επέφερε το Συμβούλιο στο άρθρο 6 (μηχανισμός διαβούλευσης και διαφάνειας), και τα σχετικά άρθρα, και, ως εκ τούτου, η Επιτροπή προέβη σε δήλωση επί του θέματος, η οποία συμπεριλαμβάνεται στο συνημμένο παράρτημα. Ωστόσο, η Επιτροπή έχει επίσης ορισμένες άλλες επιφυλάξεις σχετικά με την κοινή θέση. Τα σημεία αυτά αναλύονται λεπτομερέστερα κατωτέρω.

Ωστόσο, η Επιτροπή επισημαίνει ότι αρκετές από τις τροπολογίες του Κοινοβουλίου έχουν υιοθετηθεί εν μέρει ή κατ' αρχήν, και ότι πολλές από τις αλλαγές που επέφερε το Συμβούλιο ενισχύουν ή αποσαφηνίζουν την αρχική πρόταση της Επιτροπής, χωρίς να υποσκάπτουν τις αρχές στις οποίες θεμελιώθηκε.

3.2. Τροπολογίες που ενέκρινε το Ευρωπαϊκό Κοινοβούλιο κατά την πρώτη ανάγνωση

3.2.1. Τροπολογίες του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε κατά την πρώτη ανάγνωση 77 τροπολογίες στην αρχική πρόταση της Επιτροπής (οι τροπολογίες 12 και 14 είχαν αποσυρθεί πριν από την ψηφοφορία).

Ως αποτέλεσμα της γνώμης του Ευρωπαϊκού Κοινοβουλίου, στην τροποποιημένη πρόταση της Επιτροπής συμπεριλήφθηκαν αρκετές ουσιαστικές τροποποιήσεις.

Στην τροποποιημένη πρότασή της η Επιτροπή ενσωμάτωσε 47 τροπολογίες του Ευρωπαϊκού Κοινοβουλίου, πλήρως, εν μέρει ή κατ' αρχήν: τις τροπολογίες 1, 2, 3, 4, 6, 7, 9, 10, 11, 13, 15, 17, 19, 21, 22, 25, 27, 28, 29, 30, 31, 32, 33, 34, 35, 36, 37, 38, 40, 45, 46, 47, 48, 53, 54, 55, 57, 58, 59, 60, 61, 65, 66, 67, 68, 69 και 75.

3.2.2. Τροπολογίες του Ευρωπαϊκού Κοινοβουλίου που έγιναν αποδεκτές από την Επιτροπή και συμπεριλήφθηκαν στην κοινή θέση

Οι ακόλουθες τροπολογίες, που έγιναν δεκτές πλήρως, εν μέρει ή κατ' αρχήν στην τροποποιημένη πρόταση της Επιτροπής, έχουν συμπεριληφθεί στην κοινή θέση του Συμβουλίου: τροπολογίες 1, 3, 4, 6, 9, 10, 11, 13, 15, 19, 28, 31, 36, 37, 38, 40, 45, 47, 48, 55, 57, 58, 59, 60, 61, 66, 67, 68 και 69.

Από τις τροπολογίες που υιοθετήθηκαν, ορισμένες αναδιατυπώθηκαν ελάχιστα ή εν μέρει, ενώ άλλες τροποποιήθηκαν σημαντικά, χωρίς ωστόσο να θιχθεί ο σκοπός που απετέλεσε τη βάση των αναθεωρήσεων του Κοινοβουλίου. Οι ουσιαστικές αλλαγές εξηγούνται κατωτέρω.

3.2.3. Τροπολογίες του Ευρωπαϊκού Κοινοβουλίου που έγιναν αποδεκτές από την Επιτροπή αλλά δεν συμπεριλήφθηκαν στην κοινή θέση

Οι ακόλουθες τροπολογίες έγιναν αποδεκτές πλήρως, εν μέρει ή κατ' αρχήν από την Επιτροπή στην τροποποιημένη πρότασή της, αλλά δεν συμπεριλήφθηκαν στην κοινή θέση του Συμβουλίου: τροπολογίες 2, 7, 17, 21, 22, 25, 27, 29, 30, 32, 33, 34, 35, 46, 53, 54, 65 και 75. Οι τροπολογίες 2, 27, 29, 32 και 75 δεν έγιναν δεκτές από το Συμβούλιο επειδή τα διατάξεις του κειμένου στα οποία αναφέρονται έχουν διαγραφεί στην κοινή θέση. Το θέμα αυτό αναλύεται λεπτομερέστερα στο κατωτέρω σημείο 3.2.4.

Τροπολογίες 7, 53 & 54 (δικαιώματα διέλευσης)

Οι τροπολογίες του Κοινοβουλίου αποσκοπούσαν στην ενίσχυση των δικαιωμάτων των επιχειρήσεων να διασφαλίζουν τα απαραίτητα δικαιώματα διέλευσης για τη διεύρυνση των υποδομών. Στην τροποποιημένη πρότασή της η Επιτροπή είχε επιφέρει τροποποιήσεις στη διατύπωση, για να εξασφαλίσει ιδίως ότι κανένα στοιχείο του κειμένου δεν θα μπορούσε να ερμηνευθεί ως παραβίαση των προβλεπομένων στο άρθρο 295 της Συνθήκης όσον αφορά το καθεστώς ιδιοκτησίας. Εν προκειμένω, το Συμβούλιο δεν ήταν σε θέση να αποδεχθεί καμία από τις τροπολογίες του Ευρωπαϊκού Κοινοβουλίου, παρ' ότι το κείμενο έχει βελτιωθεί κατά την άποψη της Επιτροπής σε άλλους τομείς, ιδίως όσον αφορά τη διεύρυνση του πεδίου εφαρμογής ώστε να καλυφθούν τα ιδιωτικά δίκτυα.

Τροπολογίες 17 & 21 (ορισμοί)

Το Συμβούλιο δεν συμπεριέλαβε τις γραμμές ηλεκτρικής ενέργειας (powerline systems) στον κατάλογο των παραδειγμάτων του ορισμού των «υπηρεσιών ηλεκτρονικών επικοινωνιών»· εν πάση περιπτώσει, η Επιτροπή θεωρεί όμως ότι τα συστήματα αυτά σαφώς συμπεριλαμβάνονται. Το Συμβούλιο δεν υιοθέτησε τον ορισμό της «διακρατικής αγοράς», που ορίζεται όμως σαφώς στην αιτιολογική σκέψη 27.

Τροπολογία 22 (Εθνικές Ρυθμιστικές Αρχές, ΕΡΑ)

Το Συμβούλιο δεν θεώρησε ότι ήταν απαραίτητο να προστεθεί, όπως πρότεινε το Κοινοβούλιο, απαίτηση να έχουν ελευθερία δράσης οι εθνικές ρυθμιστικές αρχές, δεδομένου ότι προβλέπεται ήδη η γενική απαίτηση ανεξαρτησίας των ΕΡΑ. Η Επιτροπή είχε θεωρήσει ως σκόπιμη αποσαφήνιση το κείμενο του Κοινοβουλίου, δεν την θεωρεί όμως ουσιώδη.

Τροπολογία 25 (ενιαίο σημείο ενημέρωσης για διαβουλεύσεις)

Η Επιτροπή είχε συμπεριλάβει την αρχή «του ενιαίου σημείου ενημέρωσης» στο άρθρο 6 παράγραφος 1, αλλά το Συμβούλιο δεν την συμπεριέλαβε στην κοινή θέση του. Η Επιτροπή θεωρεί ότι η τροπολογία του Κοινοβουλίου συνιστά χρήσιμη προσθήκη που ενισχύει τη διαφάνεια, αλλά συμφωνεί με το Συμβούλιο ότι επαρκούν μάλλον οι διατάξεις του άρθρου 3 παράγραφος 4.

Τροπολογία 30 ( παροχή πληροφοριών)

Το Συμβούλιο δεν ήταν σε θέση να συμφωνήσει να συμπεριληφθούν οι υπερβολικές αρμοδιότητες επιτήρησης και επιβολής κυρώσεων που πρότεινε το Κοινοβούλιο και αποδέχθηκε η Επιτροπή, προβάλλοντας το επιχείρημα ότι επαρκούν οι διατάξεις του άρθρου 5 παράγραφος 1.

Τροπολογία 33 (μηχανισμός διαφάνειας)

Το Συμβούλιο δεν ήταν σε θέση να αποδεχθεί τα μέρη της τροπολογίας αυτής τα οποία συμπεριέλαβε η Επιτροπή στην τροποποιημένη πρότασή της. Το άρθρο 6 είναι ένα από τα κύρια σημεία ασυμφωνίας μεταξύ της Επιτροπής και του Συμβουλίου και αναλύεται λεπτομερέστερα κατωτέρω.

Τροπολογία 34 & 35 (στόχοι)

Η Επιτροπή είχε θεωρήσει αμφότερες αυτές τις τροπολογίες ως σκόπιμες αποσαφηνίσεις, το Συμβούλιο όμως δεν τις θεώρησε απαραίτητες, προβάλλοντας το επιχείρημα ότι επαρκούν οι διατάξεις του άρθρου 7 παράγραφος 1.

Τροπολογία 46 (συντονισμός των αποφάσεων σχετικά με το ραδιοφάσμα)

Η Επιτροπή είχε αποδεχθεί την τροπολογία αυτή κατ' αρχήν και είχε διατυπώσει την αιτιολογική σκέψη 19 έτσι ώστε να εξασφαλιστεί ότι η διαχείριση του ραδιοφάσματος διενεργείται συντονισμένα (με βάση την πρότασή της να συμπεριληφθούν οι αποφάσεις σχετικά με το ραδιοφάσμα στο πεδίο εφαρμογής του μηχανισμού για τη διαφάνεια). Το Συμβούλιο δεν ήταν σε θέση να αποδεχθεί αυτό το κείμενο (ούτε αποδέχθηκε το πεδίο εφαρμογής του μηχανισμού διαφάνειας όπως προτάθηκε· βλ. κατωτέρω σημείο 3.2.4).

Τροπολογία 65 (τυποποίηση)

Η Επιτροπή θεώρησε ότι επρόκειτο για σκοπιμότατη ενίσχυση του κειμένου, που ωστόσο δεν αποδέχθηκε το Συμβούλιο. Επειδή όμως η υποχρεωτική εφαρμογή των προτύπων είναι δυνατή μόνον μετά από δημόσια διαβούλευση και με βάση πρόταση της Επιτροπής, το κείμενο της κοινής θέσης είναι αποδεκτό από την Επιτροπή.

3.2.4. Διαφορές μεταξύ της τροποποιημένης πρότασης της Επιτροπής και της κοινής θέσης του Συμβουλίου

Αιτιολογικές σκέψεις

Το Συμβούλιο έχει προσθέσει νέες αιτιολογικές σκέψεις και τροποποίησε πολλές από τις ήδη υπάρχουσες προκειμένου να βελτιώσει τη σαφήνεια του κειμένου, να αποκατασταθεί η συνοχή με τις τροποποιήσεις των άρθρων της οδηγίας, ή για να τονίσει ορισμένες καίριες διατάξεις. Συγκεκριμένα, το Κοινοβούλιο εισήγαγε αιτιολογικές σκέψεις που υπογραμμίζουν τη σημασία των ρυθμίσεων σχετικά με το περιεχόμενο, τους στόχους της περιβαλλοντικής και άλλων πολιτικών, καθώς και ζητημάτων δημόσιας ασφάλειας.

Άρθρο 1 - Πεδίο εφαρμογής και στόχος

Το Συμβούλιο προσέθεσε νέα παράγραφο 3 η οποία αφορά την οπτικοακουστική πολιτική και τις ρυθμίσεις σχετικά με το περιεχόμενο και ουσιαστικά ταυτίζεται με την τροπολογία 15 του Ευρωπαϊκού Κοινοβουλίου (τροπολογία που αποδέχθηκε η Επιτροπή εν μέρει και κατ' αρχήν με την προσθήκη παρεμφερούς κειμένου στην αιτιολογική σκέψη 5). Η Επιτροπή εμμένει στην άποψή της ότι η νέα αυτή παράγραφος είναι περιττή.

Άρθρο 2 - Ορισμοί

Η κοινή θέση δεν τροποποίησε εν γένει τους ορισμούς, παρ' ότι περιέλαβε ορισμένους επιπλέον ορισμούς για να καταστεί σαφέστερο το κείμενο.

Άρθρο 3 - Εθνικές Ρυθμιστικές Αρχές

Οι διατάξεις αυτού του άρθρου δεν έχουν αλλαχθεί ουσιαστικά, εκτός κάποιας αποσαφήνισης των διαβουλεύσεων και της συνεργασίας μεταξύ, αφενός, των ΕΡΑ και, αφετέρου, των αρμοδίων για τον ανταγωνισμό και τους καταναλωτές εθνικών αρχών.

Άρθρο 4 - Δικαίωμα προσφυγής

Δεν ήταν δυνατόν να γίνει αποδεκτή από τα κράτη μέλη ρητή διάταξη στο άρθρο που θα είχε ως αποτέλεσμα να εξετάζεται η ουσία της υπόθεσης κατά τη διαδικασία προσφυγής (και κατά συνέπεια διαγράφηκε το σχετικό κείμενο από την πρόταση της Επιτροπής, λόγω του ότι πρόκειται για θέμα επικουρικότητας και θα είχε ενδεχομένως ως αποτέλεσμα να καταστεί το όργανο προσφυγής λανθάνουσα ρυθμιστική αρχή). Αλλά ούτε και στο Συμβούλιο έγινε αποδεκτή η πρόταση της Επιτροπής να είναι ανεξάρτητο από την κυβέρνηση το όργανο προσφυγής. Τέλος, στο Συμβούλιο επίσης δεν κατέστη δυνατόν να γίνει αποδεκτός ο περιορισμός του Κοινοβουλίου για αναστολή απόφασης ΕΡΑ εν αναμονή του αποτελέσματος της προσφυγής, δεδομένου ότι η διάταξη αυτή έχει επίσης διαγραφεί. Η Επιτροπή θεωρεί ότι οι τροποποιήσεις αυτές περιορίζουν ουσιαστικά την ασφάλεια δικαίου στον κλάδο και, ως εκ τούτου, δεν μπορεί να τις υποστηρίξει.

Εξάλλου, με την κοινή θέση του Συμβουλίου έχουν διαγραφεί οι παράγραφοι 2 και 4.

Άρθρο 5 - Παροχή πληροφοριών

Με την κοινή θέση του το Συμβούλιο επιδιώκει να εξισορροπήσει δύο αντίμαχες επιδιώξεις, που είχαν ήδη συμπεριληφθεί στην αρχική πρόταση της Επιτροπής: το απόρρητο και την διαφάνεια. Σε γενικές γραμμές διατηρήθηκαν οι αρχές και η ουσία της πρότασης της Επιτροπής και ως εκ τούτου η Επιτροπή μπορεί να υποστηρίξει το κείμενο εν προκειμένω. Η κοινή θέση του Συμβουλίου ενισχύει τις διατάξεις σχετικά με το απόρρητο, χωρίς ωστόσο να υποσκάπτει τις απαραίτητες διατάξεις σχετικά με τη διαφάνεια και την ανταλλαγή πληροφοριών.

Άρθρο 6 - Μηχανισμός διαβούλευσης και διαφάνειας

Με το άρθρο αυτό θεσπίζονται οι απαιτήσεις προς τις ΕΡΑ να διαβουλεύονται σε εθνικό επίπεδο σχετικά με σχέδια αποφάσεων, και συγκροτείται «μηχανισμός διαφάνειας» με τον οποίο παρέχεται το δικαίωμα στην Επιτροπή να απαιτεί, υπό ορισμένες συνθήκες, από ΕΡΑ να τροποποιήσει ή να ανακαλέσει σχέδιο απόφασής της. Η αιτιολόγηση αυτής της διάταξης είναι ο κατά πολύ μεγαλύτερος βαθμός ελευθερίας που απολαύουν τα κράτη μέλη όταν αποφασίζουν για ποιες αγορές δικαιολογείται η επιβολή υποχρέωσης κανονιστικών ρυθμίσεων, ποιες υποχρεώσεις πρέπει να επιβληθούν και σε ποιους συντελεστές της αγοράς. Η Επιτροπή θεωρεί καίρια τη σημασία του άρθρου αυτού για το νέο πλαίσιο για να εξασφαλίζεται η συνοχή μεταξύ των ρυθμιστικών δράσεων σε όλη την ΕΕ. Η κοινή θέση επιφέρει ουσιαστικές αλλαγές σε αυτό το άρθρο, που κατά την άποψη της Επιτροπής εξασθενούν σημαντικά το περιεχόμενο και περιορίζουν τη δυνατότητα συνοχής των κανονιστικών ρυθμίσεων.

Πρώτον, το Συμβούλιο περιόρισε το πεδίο εφαρμογής του μηχανισμού διαφάνειας με την αφαίρεση των θεμάτων κατανομής του ραδιοφάσματος από το κείμενο. Λαμβάνοντας ιδίως υπόψη τις πρόσφατες δυσκολίες που σημειώθηκαν στην αγορά κινητής τηλεφωνίας τρίτης γενεάς, η Επιτροπή δεν είναι σε θέση να αποδεχθεί αυτή την αλλαγή. Δεύτερον, το Συμβούλιο αντικατέστησε τη δεσμευτική εκ των προτέρων δικαιοδοσία της Επιτροπής να απαιτεί από ΕΡΑ την τροποποίηση ή ανάκληση μέτρου με τη δημοσιοποίηση μη δεσμευτικής «εμπεριστατωμένης γνωμοδότησης». Η Επιτροπή δεν θεωρεί ότι αυτή η μη δεσμευτική γνωμοδότηση θα είναι τελεσφόρα ώστε να αποκλείεται η λήψη εθνικών αποφάσεων που να αντιβαίνουν την κοινοτική νομοθεσία.

Άρθρο 7 - Στόχοι πολιτικής και βασικές ρυθμιστικές αρχές

Η κοινή θέση επιφέρει διάφορες αλλαγές στην τροποποιημένη πρόταση της Επιτροπής. Ορισμένες τροποποιήσεις προσθέτουν στόχους, για παράδειγμα όσον αφορά την ασφάλεια και την ακεραιότητα των δικτύων. Ορισμένες αλλαγές ακολουθούν τον προσανατολισμό που χάραξε η τροποποιημένη πρόταση, για παράδειγμα στην περίπτωση του μέρους του κειμένου σχετικά με τα τεχνολογικώς ουδέτερα μέτρα, το οποίο είχε μετατοπισθεί σε αιτιολογική σκέψη. Το Συμβούλιο περιλαμβάνει επίσης νέα παράγραφο με την οποία καθορίζεται ως στόχος για τις ρυθμιστικές αρχές να συμβάλλουν, στο πλαίσιο των αρμοδιοτήτων τους, στην εξασφάλιση της εφαρμογής πολιτικών που αποσκοπούν στην προαγωγή της πολιτισμική και γλωσσικής ποικιλομορφία και στον πλουραλισμό των μέσων ενημέρωσης, ώστε να ανταποκριθεί στο μέλημα που εκφράσθηκε με ορισμένες τροπολογίες του Κοινοβουλίου (42 και 43), οι οποίες δεν υιοθετήθηκαν στην τροποποιημένη πρόταση της Επιτροπής.

Η μόνη περίπτωση όπου η Επιτροπή έχει ορισμένες επιφυλάξεις είναι η αλλαγή σύμφωνα με την οποία οι στόχοι που διατυπώνονται στο άρθρο αυτό είναι οι μόνοι στόχοι για τις ΕΡΑ στους τομείς που καλύπτει το νέο πλαίσιο. Η Επιτροπή ανησυχεί ότι η έλλειψη αυτής της διάταξης ενδεχομένως να περιορίσει τη συνοχή των ρυθμιστικών δράσεων.

Άρθρο 8 - Διαχείριση του ραδιοφάσματος για τις υπηρεσίες ηλεκτρονικών επικοινωνιών

Οι καίριες αλλαγές σε αυτό το άρθρο έχουν ήδη αναφερθεί στην ανάλυση επί του άρθρου 6· πρόκειται για την διαγραφή των θεμάτων που αφορούν το ραδιοφάσμα από το πεδίο εφαρμογής του μηχανισμού διαφάνειας. Οι λοιπές μεταβολές που επήλθαν συμφωνούν με την τροποποιημένη πρόταση.

Άρθρο 9 - Αριθμοδότηση, ονοματοδοσία και διευθυνσιοδότηση

Το Συμβούλιο αποφάσισε να διαγράψει από την εν λόγω οδηγία τις διατάξεις που αφορούν την διασυνοριακή πρόσβαση σε μη γεωγραφικούς αριθμούς και να τη συμπεριλάβει, με ορισμένες τροποποιήσεις, σε νέο άρθρο στην οδηγία για την καθολική υπηρεσία.

Άρθρο 10 - Δικαιώματα διέλευσης

Στην κοινή θέση του το Συμβούλιο έχει αναδιατυπώσει το κείμενο αυτού του άρθρου, στην ουσία όμως παραμένει το ίδιο με την αρχική πρόταση της Επιτροπή. Επιπλέον, έχει διευρυνθεί το πεδίο εφαρμογής του άρθρου ώστε να συμπεριληφθούν οι ιδιωτικοί φορείς εκμετάλλευσης δικτύων, προσθήκη που η Επιτροπή επικροτεί.

Άρθρο 11 - Συνεγκατάσταση και από κοινού χρήση ευκολιών

Από το άρθρο αυτό έχει διαγραφεί μια παράγραφος, η Επιτροπή όμως διαπιστώνει με ικανοποίηση ότι η διαγραφή αυτή δεν επηρεάζει την αποτελεσματικότητα της διάταξης.

Άρθρο 12 - Λογιστικός διαχωρισμός και οικονομικές εκθέσεις

Το άρθρο αυτό έχει επίσης τροποποιηθεί για να αποσαφηνισθεί το κείμενο χωρίς ωστόσο να επέλθουν ουσιαστικές αλλαγές. Η μόνη αλλαγή ήταν η διαγραφή μιας παραγράφου, για την οποία η Επιτροπή συμφωνεί ότι αποτελούσε επανάληψη μέρους του κειμένου του άρθρου 5.

Άρθρο 13 - Επιχειρήσεις με σημαντική ισχύ στην αγορά

Η έννοια της σημαντικής ισχύος στην αγορά είναι από τις σημαντικότερες στο νέο πλαίσιο. Οι αλλαγές που επέφερε η κοινή θέση βελτιώνουν τη σαφήνεια του κειμένου, εξασφαλίζοντας εκ παραλλήλου ότι βασίζεται στην αρχή της δεσπόζουσας θέσης που προβλέπεται στη νομοθεσία περί ανταγωνισμού. Το κύριο μέλημα του Συμβουλίου ήταν να εξασφαλίσει ότι οι ρυθμιστικές αρχές θα είναι επαρκώς διασφαλισμένες ώστε να εφαρμόζουν την αρχή της από κοινού δεσπόζουσας θέσης σε ολιγοπωλιακές αγορές όταν δεν υφίστανται οικονομικές διασυνδέσεις μεταξύ των εμπλεκόμενων επιχειρήσεων. Βοήθησε εν προκειμένω το σχέδιο κατευθυντηρίων γραμμών [6] της Επιτροπής, αλλά το Συμβούλιο προσέθεσε επίσης νέο παράρτημα ΙΙ στην οδηγία ώστε να καθορίσει λεπτομερέστερα τα χαρακτηριστικά των αγορών στις οποίες θα ήταν δυνατόν να αναμένεται η από κοινού δεσπόζουσα θέση.

[6] http://europa.eu.int/ISPO/infosoc/telecompolicy/en/com2001-175-5en.pdf

Άρθρο 14 & 15 - Διαδικασία ορισμού της αγοράς και διαδικασία ανάλυσης της αγοράς

Το άρθρο 14 υποδιαιρέθηκε σε δύο χωριστά άρθρα: το άρθρο 14 όπου περιλαμβάνεται ο ορισμός της αγοράς και το άρθρο 15 το οποίο αφορά την ανάλυση του αποτελεσματικού ανταγωνισμού. Οι περισσότερες αλλαγές στόχευαν στην αποσαφήνιση του κειμένου, ιδίως σε σχέση με την νομολογία περί ανταγωνισμού, χωρίς ωστόσο να αλλάζουν εκ βάθρων την ουσία.

Ωστόσο, στην κοινή θέση έχει προβλεφθεί σύσταση αντί απόφασης της Επιτροπής σχετικά με συναφείς αγορές προϊόντων και υπηρεσιών . Η λήψη απόφασης εκ μέρους της Επιτροπής έχει διατηρηθεί μόνον για τις πανευρωπαϊκές αγορές (που ορίζονται ως προσθήκη στην αιτιολογική σκέψη 27 ως «κάθε διακρατική αγορά που καλύπτει την Κοινότητα ή σημαντικό μέρος της». Η Επιτροπή ανησυχεί ότι αυτή η αλλαγή, μαζί με την εξασθένιση των διατάξεων του άρθρου 6, θα περιορίσει σημαντικά τις δυνατότητες της Κοινότητας να εξασφαλίζει ασφάλεια δικαίου για τις επιχειρήσεις με τη λήψη συνεκτικών κανονιστικών ρυθμίσεων σε όλη την ΕΕ.

Άρθρο 17 - Μέτρα εναρμόνισης

Στην κοινή θέση αποσαφηνίζεται το πεδίο εφαρμογής των δεσμευτικών μέτρων εναρμόνισης με την αναφορά «τεχνικά μέτρα εφαρμογής» και καθίσταται σαφές ότι εφαρμόζονται μόνο στο άρθρο 9 παράγραφος 4 της εν λόγω οδηγίας (σχετικά με την εναρμόνιση της αριθμοδότησης). Η Επιτροπή θεωρεί ότι τα τεχνικά μέτρα εφαρμογής ενδεχομένως να είναι απαραίτητα σε τομείς πέραν εκείνων που αναφέρονται ρητώς, ούτως ώστε να εξασφαλιστεί η συνεκτική εφαρμογή των κανόνων της ΕΕ από τις ΕΡΑ.

Άρθρο 18 - Επίλυση διαφορών μεταξύ επιχειρήσεων

Η προθεσμία για την επίλυση διαφορών έχει παραταθεί σε τέσσερις μήνες. Το Συμβούλιο εισήγαγε επίσης νέα παράγραφο με την οποία παρέχεται στις ρυθμιστικές αρχές η δικαιοδοσία να αποφασίζουν να μην επιλύσουν διαφορές με δεσμευτικές αποφάσεις εφόσον θεωρούν ότι υπάρχουν άλλοι μηχανισμοί, όπως η διαμεσολάβηση, οι οποίοι θα ήταν αποτελεσματικότεροι. Στο άρθρο όμως καθορίζονται σαφείς προθεσμίες σχετικά με αυτούς τους άλλους μηχανισμούς και απαιτείται από ΕΡΑ να επιλύει διαφορά σε περίπτωση που δεν τελεσφορήσει η επίλυση της με αυτούς τους μηχανισμούς.

Επιπλέον, με την κοινή θέση αντικαθίσταται ο κατάλογος των στόχων της αρχικής πρότασης με αναφορά στο άρθρο 7 της εν λόγω οδηγίας, που σύμφωνα με την Επιτροπή αποτελούσε σκόπιμη αποσαφήνιση.

Άρθρο 19 - Επίλυση διασυνοριακών διαφορών

Η κοινή θέση αφαιρεί από την Επιτροπή τη δικαιοδοσία να λαμβάνει αποφάσεις για την επίλυση διαφορών, επειδή η Νομική Υπηρεσία θεώρησε ότι τούτο ενδεχομένως να προξενήσει προβλήματα λόγω της νομικής βάσης της οδηγίας. Η Επιτροπή είναι σε θέση να αποδεχθεί αυτό το συμπέρασμα, παρότι εξακολουθεί να αμφιβάλει σχετικά με την αποτελεσματικότητα των διατάξεων όπως διατυπώθηκαν.

Άρθρο 21 - Συμβουλευτική ομάδα υψηλού επιπέδου για τις επικοινωνίες

Το Συμβούλιο διέγραψε τις διατάξεις που αφορούν την Συμβουλευτική ομάδα υψηλού επιπέδου για τις επικοινωνίες, με βάση συμβουλή της Νομικής Υπηρεσίας του Συμβουλίου. Η Επιτροπή μπορεί να αποδεχθεί τη διαγραφή αυτή με μεγάλη απροθυμία και θα εξετάσει τη δυνατότητα να συγκροτήσει ομάδα αυτού του είδους, με δική της πρωτοβουλία.

4. Συμπέρασμα

Συνολικώς, στην κοινή θέση του το Συμβούλιο υιοθετεί πολλές από τις ανησυχίες που είχε διατυπώσει το Ευρωπαϊκό Κοινοβούλιο κατά την πρώτη ανάγνωση, και στις περισσότερες περιπτώσεις δεν παρεκκλίνει από τις αρχές στις οποίες θεμελιώθηκε η αρχική πρόταση της Επιτροπής. Αλλά σε καίρια θέματα που αφορούν την εξασφάλιση της συνοχής των κανονιστικών ρυθμίσεων και την εναρμονισμένη ενιαία αγορά, όπου το Κοινοβούλιο κατέστησε σαφές ότι επίσης τις θεωρεί σημαντικές, η Επιτροπή θεωρεί ότι η κοινή θέση είναι ελλιπής. Κατά συνέπεια, η Επιτροπή δεν υποστηρίζει την κοινή θέση του Συμβουλίου.

ΠΑΡΑΡΤΗΜΑ

Κείμενο της δήλωσης της Επιτροπής στο Συμβούλιο Τηλεπικοινωνιών της 4ης Απριλίου

"Η Επιτροπή σημειώνει ότι ήταν ομόφωνη η απόφαση του Συμβουλίου. Διαπιστώνει ότι δυστυχώς το Συμβούλιο δεν ήταν σε θέση να συμφωνήσει να συμπεριληφθούν αποφάσεις των κρατών μελών σε θέματα ραδιοσυχνότητας στο πεδίο εφαρμογής της διαδικασίας διαβούλευσης και διαφάνειας του άρθρου 6 της οδηγίας πλαισίου, λαμβάνοντας υπόψη ιδίως τη δήλωση στα συμπεράσματα του Ευρωπαϊκού Συμβουλίου της Στοκχόλμης ότι "η Επιτροπή θα εργασθεί από κοινού με το Συμβούλιο με στόχο να δημιουργηθεί ένα πολιτικό πλαίσιο που να υποστηρίζει τα συστήματα κινητής τηλεπικοινωνίας τρίτης γενιάς εντός της Ένωσης, συμπεριλαμβανομένης μιας συμφωνίας σχετικά με κανονιστικό πλαίσιο για την πολιτική ραδιοφάσματος".

Η Επιτροπή λυπάται επίσης για τις αλλαγές στο άρθρο 6 της αρχικής της πρότασης, που έχουν ως αποτέλεσμα η Επιτροπή να μην έχει πλέον τη δυνατότητα να απαιτήσει από εθνική ρυθμιστική αρχή την τροποποίηση ή την ανάκληση σχεδίου εθνικών μέτρων, δεδομένου ότι δεν συμβιβάζεται με το προτεινόμενο νέο πλαίσιο κανονιστικών ρυθμίσεων για τις ηλεκτρονικές επικοινωνίες."